  Наталья Тетерина 17-тӥ толшоре Удмурт кун университетын Дышетскисьёслэн истори шаертодонъя 21-тӥ элькун олимпиадазылы дасяськон улсын усьтэм лекциос но мастер-классъёс радъяськозы. Соосты УдГУ-ысь дышетӥсьёс ортчытозы, ивортэ университетлэн пресс-службаез. Мастер-классъёсын пиналъёсты олимпиадалэн валтӥсь темаосыныз тодматозы. Туэ со Россиын нылпиослы но егитъёслы  туризмлы 100 ар тырмонлы, комсомоллэн кылдэмезлы 100 ар тырмонлы, тодмо удмурт этнографлэн, истори тодосъя докторлэн Владимир Владыкинлэн котырес лыдпусэзлы сӥземын луоз, шуэмын ивортонын. Лекциос Удмурт кун университетлэн нырысетӥ корпусаз актовой залын 10 часын кутскозы. Школаын дышетскисьёс сяна, ужрадэ вань мылкыд карисьёс лыктыны быгато. Шаертодонъя нылпиослы олимпиадаез Удмурт кун университет элькунысь Дышетонъя но тодосъя министерствоен, Нылпиослы ватсаса тодон-валанъёс сётонъя элькун центрен, Историяя, кылъя но литературая удмурт институтэн но Кузебай Герд нимо йӧскалык гимназиен ӵош радъя. Отчы Удмуртиысь 7–11 классъёсын дышетскисьёс но соослэн дышетӥсьёссы пыриськыны быгато. Олимпиадалэн ужпумез — улосвыллэн историез, географиез но литератураез сярысь мур тодон-валанъёсын, та удысъёсъя эскерон ужъёс лэсьтыны быгатонлыкъёсын пиналъёсты шедьтон но соослы юрттон Удмурт кун университетлэн пресс-службаез Олимпиада кык люкетэн радъяськоз, нырысетӥез 30-тӥ толшоре дистанционной амалэн ортчоз. Отын вормисьёс 8-тӥ тулыспалэ олимпиадалэн йылпумъян люкетаз пыриськозы. Ватсалом, олимпиадаын вормисьёс, Удмурт кун университетэ «История» ӧръя пырыкузы, ватсам баллъёс басьтозы. Тегъёс: Дышетон УдГУ Ижкар Удмуртия пиналъёс шаертодон  